বাংলাদেশে মাদকদ্রব্য উৎপাদিত না হলেও ভৌগোলিক অবস্থানের কারণে বাংলাদেশ সব ধরনের চোরাকারবার এবং মাদকদ্রব্য পাচারের ট্রানজিট হিসেবে ব্যবহৃত হয়ে থাকে। দেশে মাদক গ্রহণকারীদের প্রকৃত সংখ্যা সম্পর্কে সঠিক কোন তথ্য নেই। তবে জাতীয় ও আন্তর্জাতিক বিভিন্ন সংস্থার সমীক্ষা মতে, বর্তমানে এ সংখ্যা ১ কোটির উপরে। মাদকাসক্তদের মধ্যে আবার শিশু-কিশোর ও নারীর সংখ্যা বেশ উদ্বেগজনক। এর মধ্যে নারী মাদকাসক্তদের মধ্যে ৪৩ শতাংশই ইয়াবাসেবী। মাদক পাচারের বদৌলতে প্রতিবছর বিদেশে চলে যাচ্ছে হাজার হাজার কোটি টাকা। অন্যান্য দেশের মতো বাংলাদেশেও ২৬ জুন রোববার মাদকদ্রব্যের অপব্যবহার ও অবৈধ পাচার বিরোধী আন্তর্জাতিক দিবস পালিত হয়। আন্তর্জাতিক সম্প্রদায়কে মাদকদ্রব্যের ক্ষতিকর প্রভাব সম্পর্কে সচেতন করতে ১৯৮৭ সালে জাতিসংঘের সাধারণ পরিষদের সভায় দিনটিকে মাদকবিরোধী আন্তর্জাতিক দিবস হিসেবে পালনের সিদ্ধান্ত গৃহীত হয়।